VDSS Sklep Psp 349/2017
Sodna praksa Višjega delovnega in socialnega sodišča, 2018-02-22

Jože Cepec (preds.), Elizabeta Šajn Dolenc (poroč.), Edo Škrabec

izvedensko mnenje - nagrada - nagrada za zbiranje in proučevanje dodatne dokumentacije

Sodišče prve stopnje je za razjasnitev dejanskega stanja v zvezi oceno tožničine invalidnosti postavilo komisijo. Izrecno ji je bilo naloženo, da izvedensko mnenje poda med drugim tudi po proučitvi dokumentacije s klinike, ki jo pridobi sama. Pisno izvedensko mnenje je podala tudi na podlagi te, dodatno zbrane dokumentacije. Sodišče prve stopnje je zato komisiji v zvezi z izdelavo obravnavanega mnenja utemeljeno priznalo tudi nagrado za zbiranje in proučevanje dodatne dokumentacije.

Pritožba se zavrne in se potrdi izpodbijana I. točka izreka sklepa sodišča prve stopnje.

1. Sodišče prve stopnje je Komisiji za fakultetna izvedenska mnenja A. fakultete, Univerze v B. (v nadaljevanju Komisija) za izvedensko mnenje z dne 8. 2. 2017 odmerilo nagrado in nadomestilo za stroške v znesku 1.087,90 EUR in 22 % DDV, torej skupaj 1.327,24 EUR (I. točka izreka). Plačilo izvedenine je naložilo tožencu v roku 15 dni od prejema elektronskega računa in izreklo, da pritožba ne zadrži izvršitve sklepa (II. in III. točka izreka).

2. Zoper I. točko izreka sklepa se pritožuje toženec iz vseh pritožbenih razlogov. Ker je sodišče prve stopnje izvedenskemu organu naložilo, da mnenje poda na podlagi dokumentacije v sodnem in upravnem spisu ter zdravstvenega kartona, ki mu ga je tudi posredovalo, ni podlage za priznanje nagrade za pregled dodatne dokumentacije dvakrat po 46,00 EUR. Gre namreč za dokumentacijo, ki sodi v sodni spis, za kar je bila priznana nagrada dvakrat po 138,00 EUR. Predlaga, da pritožbeno sodišče zniža priznano izvedenino.

4. Po preizkusu zadeve v skladu z 2. odstavkom 350. člena v zvezi s 366. členom, Zakona o pravdnem postopku (ZPP)

pritožbeno sodišče ugotavlja, da je sodišče prve stopnje razčistilo dejstva, bistvena za odločitev v zadevi, ter na podlagi pravilne uporabe materialnega prava tudi pravilno odločilo. Pri tem ni kršilo postopkovnih določb, na katere se pazi po uradni dolžnosti.

5. Po 249. členu ZPP ima izvedenec pravico do nagrade za izvedensko delo, ki jo natančneje določa Pravilnik o sodnih izvedencih in sodnih cenilcih (Pravilnik).

Nagrada za zbiranje in proučevanje dodatne dokumentacije, torej dokumentacije, ki ni del sodnega niti upravnega spisa, je glede na obsežnost določena v 49. členu Pravilnika. Nagrada za manj obsežno dodatno dokumentacijo, to je do 100 strani, tako znaša 46,00 EUR.

6.Sodišče prve stopnje je za razjasnitev dejanskega stanja v zvezi oceno tožničine invalidnosti postavilo Komisijo.

Z II. točko izreka je bilo izrecno naloženo, da izvedensko mnenje poda med drugim tudi po proučitvi dokumentacije C. klinike v B., ki jo pridobi sama. Pisno izvedensko mnenje je podala tudi na podlagi te, dodatno zbrane dokumentacije.

Drugačne pritožnikove navedbe niso le neutemeljene, temveč tudi protispisne. Sodišče prve stopnje je Komisiji v zvezi z izdelavo obravnavanega mnenja torej utemeljeno priznalo tudi nagrado za zbiranje in proučevanje dodatne dokumentacije v znesku dvakrat 46,00 EUR.

7. Glede na predhodno navedeno je pritožbeno sodišče na temelju 2. točke 365. člena ZPP pritožbo kot neutemeljeno zavrnilo in potrdilo izpodbijano I. točko izreka sklepa sodišča prve stopnje.

Ur. l. RS, št. 73/07 - uradno prečiščeno besedilo s spremembami.

Sklep sodišča prve stopnje, opr. št. IX Ps 940/2016 z dne 2. 12. 2016 v sodnem spisu na listovni številki 22.

Na 8. strani izvedenskega mnenja z dne 8. 2. 2017 v sodnem spisu na listovni številki 29.

Zakon o pravdnem postopku (1999) - ZPP  - člen 249.

Pravilnik o sodnih izvedencih in sodnih cenilcih (2010) - člen 49.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.